Loro Piana

**Loro Piana,** իտալական ընկերություն։ Բրդից և քաշմիրից պատրաստված լյուքս դասի հագուստի, ինչպես նաև ինտերիերի առարկաների արտադրող։ Ընկերության գլխավոր գրասենյակը գտնվում է Իտալիայի Կուարոնա քաղաքում։ Հիմնադրման օրվանից եղել է քաշմիրից և գերբարակ բրդից պրեմիում դասի արտադրանքի խոշորագույն արտադրող։ 2013 թվականի դեկտեմբերին ֆրանսիական LVMH շքեղության հոլդինգը գնել է ընկերության 80%-ը։ Ընկերությունն ունի 2 սեփական գործարան։

## Պատմություն
Loro Piana բրենդի ստեղծման պատմությունը բավականին պայմանական է, քանի որ դժվար է հետևել ժամանակագրությանը։ Լորո Պիանա ընտանիքը դեռևս XVII դարից զբաղվել է բրդյա թելերից և բրդից պատրաստված իրերի արտադրությամբ և առևտրով։ Ընտանեկան բիզնեսը լայն զարգացում է ստացել Երկրորդ համաշխարհային պատերազմի ավարտից հետո, երբ ընկերությունը գլխավորել է Պիետրոյի զարմիկը՝ Ֆրանկո Լորո Պիանան: XX դարի կեսերից Loro Piana անունը սկսում են կապել բարձր նորաձևության աշխարհի հետ։ 1970-ական թվականներից սկսած ընկերությունը ղեկավարել են Ֆրանկոյի որդիները՝ Պիեռ Լուիջին, որը բարձրագույն որակի հումքի որոնումներով ճանապարհորդել է աշխարհով մեկ, և Սերջիոն, որը վերահսկել է դիզայներներին և արտադրական գործընթացները։
alt=мини|մինի|250x250փքս
Հասկանալով իր գնորդների արժեքները և հետաքրքրությունները՝ բրենդը մանրակրկիտ կերպով է մոտենում գործընկերների և դեսպանների ընտրությանը։

1985 թվականին Loro Piana-ն սկսում է համագործակցել Իտալիայի ձիասպորտի ֆեդերացիայի հետ:

2008 թվականից ի վեր ապրանքանիշը Boat International Media-ի և Costa Smerelda-ի հետ միասին հովանավորում է առագաստային սպորտը։

Ընկերությունը զբաղվում է նաև գիտական հետազոտություններով։ Մասնավորապես, այն ունի սեփական լաբորատորիաներ Մոնղոլիայում և Արգենտինայում՝ զգալի միջոցներ հատկացնելով կենդանիների բրդի որակի վրա արտաքին գործոնների ազդեցության ուսումնասիրությանը։

Այս պահին Loro Piana-ն ունի ավելի քան 140 մոնոբրենդային խանութներ աշխարհի խոշորագույն քաղաքներում։ 2015 թվականից ընկերությունն իրականացնում է սեփական արտադրանքի վաճառքը առցանց խանութի միջոցով։

2025 թվականի հուլիսի 14-ին Միլանի դատարանը ընկերությունում սահմանեց 1 տարվա վարչական հսկողություն՝ աութսորսինգով վարձված աշխատողների շահագործմամբ զբաղվող չինական ընկերությունների կողմից աշխատանքի շահագործման պատճառով։ Չինական ընկերությունները Loro Piana-ի ենթապատրաստողներն են։ Ընկերությունը մեղադրվել է չինացի գործընկերների նկատմամբ ոչ պատշաճ վերահսկողություն իրականացնելու մեջ։

## Գործունեություն
Ընկերության գործվածքների մեծ մասը արտադրվում է մերինոս ցեղի ոչխարի բրդից։ Արտադրվող մանրաթելն ունի 12 միկրոն հաստություն։ Ընկերությունն այդ բրդից տարեկան արտադրում է 200 կգ։ Ընկերությունը համագործակցում է Ավստրալիայի և Նոր Զելանդիայի ոչխարաբույծների հետ։

Երկրորդ նախագիծը «Pecora Nera» («Սև ոչխար») մերինոսյան բուրդն է։ Բուրդը նախատեսված է վերին դեմիզոնային հագուստի համար։

Ընկերությունը արտադրում է նաև վիկունիայի բուրդ։ 1976 թվականին վիկունիան գրանցվել է Կարմիր գրքում։ 1994 թվականից ընկերությունը զբաղվում է նրա գլխաքանակի վերականգնմամբ։ 1976 թվականին վիկունիայի գլխաքանակը կազմել է 5000։ Մինչև 2008 թվականը այն հասել է 160 000-ի։ Արտադրվող բրդի հաստությունը 6–12 միկրոն է։ Մեկ վիկունիայից երկու տարին մեկ կտրում են 250 գրամ բուրդ։ Մեկ վերարկուի համար պահանջվում է 25-ից 30 կենդանու բուրդ։

1990-ականների կեսերին Պիեռ Լուիջի Լորո Պիանան հայտնաբերել է ենթաբրդի բաժանման և նրա ամենանուրբ մասի արդյունահանման միջոց։ Նոր տեխնոլոգիայի մշակումը տևել է 10 տարի։ 2008 թվականին ընկերությունը ներկայացրել է «baby cashmere» քաշմիրը։ Այն ստանում են մինչև մեկ տարեկան ուլերի փափուկ մազերից, որոնց բուծում են Մոնղոլիայում, Տիբեթի մոտակայքում։ Մազի տրամագիծը կազմում է ընդամենը 13,5 միկրոն։ Մեկ ուլից հավաքում են 30 գրամ փափուկ մազ։

2025 թվականի ապրիլին Միլանում՝ Cortile della Seta-ում, դիզայներներ Բրիթ Մորանը և Էմիլիանո Սալչին Loro Piana-ի հետ համատեղ ներկայացրին «La Prima Notte di Quiete» կահույքի հավաքածուի թեմատիկ ինստալացիան՝ 1970-ական և 1980-ական թվականների ոճի կահավորված ինտերիերը։ Դեկորացիաները կառուցվել էին կինեմատոգրաֆիկորեն՝ ձայնային հատուկ էֆեկտների կիրառմամբ։ Կահույքի պաստառները ներկայացրել է Loro Piana-ն:

## Ֆինանսական ցուցանիշներ
2012 թվականին ընկերության շրջանառությունը կազմել է մոտ 700 միլիոն դոլար, ինչը գրավել է LVHM խմբի ուշադրությունը, որը հետագայում ձեռք է բերել Loro Piana-ի 80%-ը։

2016 թվականին ընկերության շրջանառությունը կազմել է 800 միլիոն եվրո։

2017 թվականին Պիանո ընտանիքի բաժինը հերթական անգամ կրճատվել և կազմել է 15 %։

## Հայտնի հաճախորդներ
* 2022 թվականի մարտի 18-ին Լուժնիկիում կայացած հանրահավաքի ժամանակ Ռուսաստանի Դաշնության նախագահ Վլադիմիր Պուտինը կրել է 14 000 դոլար արժողությամբ Loro Piana բաճկոն։

## Ծանոթագրություններ

## Արտաքին հղումներ
* Կատարելության արդյունահանում (Արխիվացված կրկնօրինակում)

Կատեգորիա:1924 հիմնադրումներ
Կատեգորիա:1924 հիմնադրումներ Իտալիայում
Կատեգորիա:Ապրանքանիշներ
Կատեգորիա:Ընկերություններ այբբենական կարգով
Կատեգորիա:Իտալական ազգանուններ
Կատեգորիա:Իտալիայի արտադրող ընկերություններ
Կատեգորիա:Իտալիայի ընկերություններ
Կատեգորիա:Հագուստ
Կատեգորիա:Հագուստի և կոշիկի արտադրողներ
Կատեգորիա:Տղամարդկանց հագուստի դիզայներներ
Կատեգորիա:Տնտեսություն